ועדת הכלכלה, כנסת 16, פרוטוקול מספר 163, 2004-03-01 10:30

אבשלום וילן: אני פותח את ישיבת ועדת הכלכלה של הכנסת.

אבשלום וילן: על סדר היום נמצאת הצעת חוק שירותי תיירות (תיקון – הרחבת פיקוח), התשס"ג-2003, של חבר הכנסת יגאל יאסינוב וקבוצת חברי כנסת.

אבשלום וילן: רשות הדיבור לחבר הכנסת יאסינוב המציע, בבקשה.

יגאל יאסינוב: תודה אדוני היושב-ראש.

יגאל יאסינוב: הצעת החוק שלי באה לעזור למורי דרך ישראלים שעובדים על-פי רשיון חוקי, לומדים שנים רבות, עובדים קשה ונתקלים בין היתר בבעיה שחאפרים, אנשים בלי רשיון ובלי ידע עובדים בשטח ובמילים פשוטות גונבים מהם את הפרנסה.

יגאל יאסינוב: החאפרים כמובן גם לא משלמים מסים.

יגאל יאסינוב: לדבר הזה יש גם השלכה נוספת, שלפעמים אדם שהגיע לביקור בישראל וקיבל הדרכה ממורה דרך ברמה לא טובה לא יבוא לכאן יותר, גם זה פוגע בנו.

יגאל יאסינוב: אני ניסיתי לשנות את הסעיף הקיים בחוק, שנותן לשר התיירות אפשרות תיאורטית לפיקוח, ולתת לו כלי להתמודד עם התופעה הזאת.

יגאל יאסינוב: בקריאה הטרומית אני הסכמתי לבקשת הממשלה לשנות את הצעת החוק.

יגאל יאסינוב: הם הודיעו שלקראת הקריאה הראשונה הם יציעו איזה שינוי ואני הסכמתי לקבל את השינוי הזה.

אבשלום וילן: מה השינוי?

יגאל יאסינוב: אני רציתי בין היתר שהכספים שייגבו בקנסות יישארו במחלקה הזאת כקנסות ייעודיים אבל לאור בקשת הממשלה אני מסכים שהכספים לא יהיו יעודיים.

יפעת רווה: יש עוד שינויים.

אבשלום וילן: בדיון במליאת הכנסת אמר שר התיירות שסעיף קטן (ג) – "קנסות שנגבו לפי סעיף זה ישולמו לכיסוי הוצאות שהוצאו לצורך ביצוע הוראות סעיף 19" – הוא התנאי שלו, לא של הממשלה, להעברת החוק ואתה הסכמת לכך.

אבשלום וילן: תיכף אנחנו נשמע את משרד התיירות, משרד האוצר, משרד המשפטים ומשרדים אחרים, אבל באופן כללי זה נמצא בתוך הצעת החוק.

יפעת רווה: באופן כללי הנושא של עבירות קנס ועבירות מנהליות – פה זה מוצג כעבירות קנס אבל לא משנה, אלה שני הסדרים מקבילים – נעשה בחקיקת-משנה.

יפעת רווה: בשביל להפוך עבירה לעבירת קנס אין צורך בחקיקה ראשית.

יפעת רווה: יש היום הסמכה בחוק לשר המשפטים, באישור השר הממונה על ביצועו של כל חוק, לעשות תקנות ואנחנו עושים את זה פעמים רבות בוועדת החוקה חוק ומשפט.

יפעת רווה: הממשלה הסכימה בוועדת שרים לחקיקה להעביר את הצעת החוק בקריאה טרומית.

יפעת רווה: הרעיון היה לקדם את הנושא כדי לקדם חקיקת-משנה, כמעין trigger, זה היה הבסיס להחלטה.

יפעת רווה: מכל מקום, אנחנו קיבלנו ממשרד התיירות טיוטה לתקנות של עבירות מנהליות בנושא, שמקבילות להצעת החוק הזאת, ואנחנו בהליכים לקידומן.

יפעת רווה: זה בעצם מייתר את הצורך בחקיקה ראשית.

יפעת רווה: זה היה גם הסיכום בוועדת השרים לחקיקה, שם נאמר: "אנו מציעים כי ימתינו להוצאת תקנות בנושא על-ידי שר התיירות, בתיאום עם שר המשפטים".

אבשלום וילן: ממתי הסיכום הזה?

יפעת רווה: לפני כמה חודשים.

יגאל יאסינוב: הצעת החוק עברה בקריאה טרומית לפני כ-8 חודשים.

יגאל יאסינוב: זה לא בדיוק מה שנאמר.

יפעת רווה: אני קוראת מהחלטת ועדת השרים לחקיקה.

אילן ליבוביץ: במליאה הם לא אמרו את זה.

יגאל יאסינוב: הצעת החוק עברה לפני כ-8 חודשים.

יגאל יאסינוב: אם רציתם לעשות תקנות היה לכם די והותר זמן.

יגאל יאסינוב: בנוסף, רק לפני שבוע דיברתי לאחרונה עם שר התיירות שאמר לי אישית שהוא תומך בחקיקה.

אבשלום וילן: עו"ד יפעת רווה, אני חושב שעמדתך נכונה, אפילו עניינית, אבל על הממשלה לעשות סדר בין חבריה.

אבשלום וילן: אני קורא מפרוטוקול הישיבה במליאת הכנסת ב-25 ביוני 2003.

אבשלום וילן: אומר שר התיירות בנימין אלון: "אנחנו לא נתנגד, אף שיש כבר מענה בחקיקת-משנה, בצו סדר הדין הפלילי (ברירת משפט - תיירות), 1984, ולפיו ניתן להטיל קנס על מי שמשמש כמורה דרך בתמורה, ללא רשיון כנדרש בתקנה 9ג לתקנות שירותי תיירות (מורי דרך).

אבשלום וילן: למרות זאת, היוזמה ברוכה, ואפשר לדון בה.

אבשלום וילן: " אנא, אם אתם רוצים לעשות סדר בוועדת השרים לענייני חקיקה, לאחר שזה יגיע לקריאה ראשונה במליאה, אם זה יגיע וכאשר זה יגיע תעשו סדר.

אבשלום וילן: אבל חבר הכנסת יאסינוב צודק.

אבשלום וילן: שר התיירות חזר על עמדת הממשלה בישיבת המליאה ובכל אופן הוא תמך בהעברת הצעת החוק והיא עברה והגיעה לכאן לוועדה.

יפעת רווה: אני מציגה בפני הוועדה שמחליטה על הנושא הזה את עמדת ועדת השרים לענייני חקיקה וגם את העמדה העניינית, כפי שאנחנו חושבים שראוי לעשות.

אבשלום וילן: עו"ד רווה, אני מכבד מאוד את ממשלת ישראל, למרות שאני באופוזיציה, אבל היא לא יכולה לדבר בשני קולות.

אבשלום וילן: זה מינהל לא תקין.

אבשלום וילן: היתה עמדת ועדת שרים.

אבשלום וילן: השר שהציג את החלטת הממשלה אמר: למרות ועדת השרים, זאת העמדה הרשמית של הממשלה.

אתי בנדלר: אני לא יודעת מה קדם למה.

יעקב משיח: עמדת הממשלה וגם החלטת הממשלה היתה לתמוך בהצעת החוק בקריאה הטרומית, וכך עשתה הממשלה.

אתי בנדלר: לְמה, כקישוט?

אבשלום וילן: כדי לבזבז את הזמן היקר של הוועדה?

יעקב משיח: לא כקישוט.

יעקב משיח: אני רוצה להסביר מדוע היה העיכוב.

יעקב משיח: אנחנו רוצים לעשות תקנות כלליות על ברירות משפט.

יעקב משיח: התקנות האלה קשורות אצלנו לנושא נוסף, לגילוי נאות בשירותי תיירות, בנסיעות לחוץ-לארץ.

יעקב משיח: היתה בעיה עם הבג"ץ של משרד החקלאות שנגע לענייננו, שם יש גם כן עבירות מנהליות.

יפעת רווה: שם יש קנסות אזרחיים ורצינו להפוך את זה לעבירות מנהליות.

יעקב משיח: לא יכולנו כמשרד ממשלתי, כשאנחנו מגישים הצעה לתקנות לפי חוק שירותי תיירות, לקבוע השבוע עבירה מנהלית על דבר אחד ובשבוע הבא לקבוע עבירה מנהלית על דבר שני.

יעקב משיח: לכן הכנת התקנות התעכבה אצלנו.

יעקב משיח: אנחנו חושבים גם שהדרך של עבירה מנהלית עדיפה על פני קנס לפי חוק שירותי תיירות משום שלפי חוק שירותי תיירות הקנס יכול להגיע רק עד 660 שקלים.

יעקב משיח: אנחנו מציעים כעת שהקנס הזה יהיה בסכום גבוה יותר.

יעקב משיח: זה עדיין לא סכום סופי אבל ההצעה שלנו תהיה כנראה 3,000 שקלים.

יעקב משיח: אנחנו חושבים שזה עבירה ראויה מאוד לקנס גבוה יותר מ-660 שקלים.

יגאל יאסינוב: אבל מה זה מפריע?

יעקב משיח: איך על אותה עבירה יהיו שני סוגי קנסות?

יגאל יאסינוב: בשלב השני.

יגאל יאסינוב: אתה יכול להטיל על עבירה ראשונה קנס רגיל, ואילו על עבירה שנייה יוטל כבר קנס מנהלי.

יפעת רווה: אם עושים הסדר של עבירות מנהליות אז קשה שיהיו שני הסדרים מקבילים: עבירות מנהליות ועבירות קנס לאותה עבירה.

יגאל יאסינוב: אני לא מבין מה ההתנגשות בין שני הדברים.

אבשלום וילן: על פניו אני כבר אומר לכם, גם הטענה שאתם יכולים להטיל קנס של 3,000 שקלים ואילו על-פי החוק הקיים ניתן להטיל קנס של 660 שקלים - - -

יפעת רווה: אולי לא ניכנס עכשיו לסכומים.

יפעת רווה: זה עוד לא נסגר בין המשרדים.

אבשלום וילן: אין ספק שכל הדברים האלה, בצדק, חייבים להתלבן.

אבשלום וילן: ההיגיון המשפטי הצרוף אומר שהם אכן צריכים להיות בתקנות ולא בחקיקה ראשית, אין על זה ויכוח בכלל.

אבשלום וילן: הוויכוח היא ביניכם, ולא משנה מה ההסברים.

אבשלום וילן: יש שר משפטים בממשלת ישראל והוא אחראי על ועדת השרים לענייני חקיקה ולהביא את עמדת הממשלה.

אבשלום וילן: פה היה מצב שחבר הכנסת יאסינוב הגיע להסכמה עם הממשלה, שר התיירות אמר את זה, למרות עמדתכם המקצועית.

יפעת רווה: ההסכמה היתה רק לעניין הקריאה הטרומית, לא לשלבים שמעבר לכך.

יגאל יאסינוב: איפה זה נאמר?

אבשלום וילן: עו"ד רווה, אני כמחוקק מודיע לך, ברגע שעובר משהו בקריאה טרומית – הוא התחיל את הליך החקיקה ואנחנו חייבים לכבד את זה.

אילן ליבוביץ: אותנו מחייב מה שנאמר במליאה.

אבשלום וילן: אתם לא יכולים לעשות כאן "הבה נתחכמה", גם כאשר אתם צודקים.

אבשלום וילן: דרך אחת פתוחה בפנייך, לגשת לשר המשפטים, להעלות בפניו את הסוגייה ולדרוש שלאחר הקריאה הראשונה הממשלה תחזור בה, זה לגיטימי.

אבשלום וילן: אנחנו חייבים להכין את זה כרגע לקריאה ראשונה, זאת הבעיה שלנו.

רפי גלס: אני יושב-ראש אגודת מורי הדרך.

רפי גלס: אגודת מורי הדרך מברכת את חבר הכנסת יגאל יאסינוב ואת חברי סיעתו על היוזמה הברוכה הזאת.

רפי גלס: לעניין עצמו, בחוק שירותי תיירות, התשל"ו-1976, סעיף 3 קובע ש"השר רשאי באישור ועדת הכלכלה של הכנסת להסדיר בתקנות את פעולתו ודרכי ניהולו של שירות התיירות".

רפי גלס: מעבר לכך, אנחנו אכן מברכים על הפעולה הזאת אבל סליחה שאני אומר, אנחנו רותמים כאן את העגלה לפני הסוסים.

רפי גלס: טוב שסוף-סוף יהיה פיקוח על מה שנעשה בענף התיירות, שהוא למטה מכל ביקורת, אבל ניקח לדוגמה את תקנה 9ג.

רפי גלס: אין למשרד התיירות – על אף הפיקוח שיהיה כאן – את הכלים ליישם את החוק בשטח.

רפי גלס: היום החוק קובע שאדם הלוקח קבוצה, של ישראלים או של תיירים, ומדריך אותה בישראל ללא שום רקע וללא הבנה וידע של ההיסטוריה הישראלית, כל זמן שהוא לא מקבל תמורה הוא לא עובר על החוק.

רפי גלס: כלומר, הוא יכול להשמיץ ולסלף את ההיסטוריה של עם ישראל והוא לא עובר על החוק.

אבשלום וילן: גם מדריך ברשיון יכול לעשות את זה.

אליעזר כהן: מה שהוא לא אמר כי הוא היה עדין זה שיש הרבה מאוד שעושים את זה.

רפי גלס: לשמחתי משרד התיירות מחייב כל מדריך בהשתלמויות, יותר מאשר רופאים שמתעסקים בחיי אדם.

אבשלום וילן: כמה מורי דרך מוסמכים יש במדינת ישראל?

רפי גלס: היום יש כ-6,000 מורי דרך מוסמכים עם תעודות, מתוכם עד ספטמבר 2000 היו כ-2,000 מורי דרך שעסקו בזה כמקצוע ראשון.

רפי גלס: מתוך 2,000 כ-1,000 הם חברי אגודת מורי הדרך ואנחנו מייצגים את כלל ציבור מורי הדרך בישראל.

אבשלום וילן: כמה חאפרים בלתי רשמיים עובדים בשכר בישראל ומתפרנסים מזה כפרנסה מהצד, להערכתכם?

רפי גלס: מספר מוגזם מאוד, לפי דעתי.

רפי גלס: לא אגיד מספרים ללא ביסוס.

רפי גלס: אם בשנת תיירות מוצלחת עובדים 2,000 מורי דרך, הייתי אומר ש-40% מתוך המספר הזה הם אנשים לא מוסמכים, ואני כולל בזה גם ישראלים לא מוסמכים וגם רועים רוחניים שבאים עם קבוצות התיירים.

יעקב משיח: הנתונים שלנו אחרים.

יעקב משיח: יש 5,000 מורי דרך שחידשו את רשיונם בשנת 2003-2004.

יעקב משיח: אנחנו לא יודעים כמה מהם עובדים בפועל במקצוע וכמה שומרים את הרשיון כדי לעבוד בו מדי פעם.

יעקב משיח: יש חובה של נשיאת תג, שמרבית מורי הדרך אינם מקיימים אותה.

יעקב משיח: לפיכך מורי הדרך הוותיקים שלא מכירים את הצעירים חושבים לעתים שלצעירים אין רשיון ולמעשה הם רק לא נשאו את התג.

יעקב משיח: בתקופות שהיתה כאן תיירות היינו עושים הרבה ביקורות, כמעט כל יום היתה ביקורת על הדרכה באתרי תיירות.

יעקב משיח: הביקורות הללו לא גילו את מה שאגודת מורי הדרך מדברת עליו.

אבשלום וילן: אתם לא יודעים שיש חאפרים?

אבשלום וילן: לא גיליתם חאפרים?

יעקב משיח: יש תופעה כזאת אך בהיקף קטן ביותר, בשוליים.

אבשלום וילן: עכשיו אתם עושים ביקורות מדי פעם?

יעקב משיח: עכשיו קיצצו לנו את כוח האדם וגם אין כמעט תיירים.

אבשלום וילן: כמה פקחים יש למשרד התיירות כדי לבדוק את זה?

יעקב משיח: יש כ-10 פקחים, אבל הם לא עוסקים רק בזה, הם עוסקים גם במלונאות, בקבלת פני התייר ובדברים נוספים.

אבשלום וילן: כמה פקחים עוסקים בזה בפועל, 2-3?

יעקב משיח: במשרות מלאות – אין.

יעקב משיח: זה דורש תוספת כוח אדם.

יעקב משיח: אבל יחד עם זה, בשנת 2000 ובשנת 1999 היה לנו כוח אדם, עשינו הרבה ביקורות ולא גילינו את מה שאגודת מורי הדרך טוענת.

יעקב משיח: יש מחלוקת בין משרדי הממשלה לבין אגודת מורי הדרך בעניין הרועים הרוחניים, שאנחנו בעקבות כמה בג"צים שהצדיקו את עמדתנו מרשים להם לפעול בארץ.

אתי בנדלר: מה היתה עמדתכם?

יעקב משיח: אנחנו טוענים שכומר או איש דת יכול לשמש רועה רוחני של קבוצה אם הקבוצה מטרתה סיור דתי במקומות הקדושים, אם רוב הסיור הוא במקומות הקדושים וזה קבוצה מאורגנת מחוץ-לארץ.

יעקב משיח: זה לא שכומר מכאן יעבוד כרועה רוחני לקבוצה שבאה מחוץ-לארץ.

אתי בנדלר: דהיינו, במקרה הזה לדעתכם הוראות החוק לא חלות.

אתי בנדלר: הוראות התקנות שמחייבות ליווי על-ידי מדריך מוסמך שיש לו רשיון מטעם משרד התיירות לא חלות על זה.

יעקב משיח: במקרה שבודקים את זה, אם כל שלושת הפרמטרים האלה חלים.

לאה ורון: מה קורה בעולם בתחום הזה?

אליעזר כהן: אני רוצה לברך את חבר הכנסת יאסינוב ואת סיעת שינוי על המהלך הזה מפני שהם באים לעשות סדר בעניין שהוא פרוץ למדי.

אליעזר כהן: אני מודע לכך כבר כמה שנים, קיבלתי הרבה מאוד דיווחים על אי-הסדר במגזר הזה.

אליעזר כהן: דיברתי בזמנו עם שר התיירות הקודם, מר רחבעם זאבי (גנדי) זכרונו לברכה.

אליעזר כהן: הוא ניסה להיכנס לזה ויש לי ניירות שהוא קיבל ואני ידעתי עליהם שמאשרים את הדברים שהועלו כאן על השולחן.

אליעזר כהן: אני אתמוך בהצעת החוק הזאת ואני שמח שחבר הכנסת יאסינוב וסיעת שינוי מעלים אותה מפני שזה נושא בעייתי.

אליעזר כהן: הוא בעייתי גם עם המדריכים המסודרים.

אליעזר כהן: המדריכים המוסמכים לא פעם משמיצים את מדינת ישראל, משתמשים באוטובוס כבמה להשמצה של המדינה, וצריך לקרוא לילד בשמו.

אליעזר כהן: אני אתמוך בהצעת החוק הזאת לכל אורך הדרך.

אבשלום וילן: אתה מתכוון למדריכים ישראלים שמשמיצים את מדינת ישראל?

אליעזר כהן: מדריכים ישראלים ערביים.

אבשלום וילן: והמדריכים מחוץ-לארץ?

אליעזר כהן: אני לא יודע על מקרים כאלה עם מדריכים מחוץ-לארץ.

אליעזר כהן: אני יודע בעיקר על מדריכים מקרב ערביי ישראל, גם כאלה שיש להם רשיון וגם כאלה שאין להם רשיון.

אליעזר כהן: הם משמיצים את מדינת ישראל באוטובוס בפני התיירים.

אבשלום וילן: מה קורה בתחום הזה בעולם הגדול?

אבשלום וילן: אין בדרך כלל חובה להעסיק מדריך מקומי?

יעקב משיח: לא בכל מקום.

רפי גלס: אכן יש מדינות שמחייבות את הקבוצות להעסיק מדריך מקומי.

רפי גלס: כך בספרד, איטליה, הוותיקן, טורקיה, מצרים וירדן.

רפי גלס: הפלסטינים מחייבים קבוצות צליינים שבאות עם הכומר שלהן ורוצות להיכנס לכנסיית המולד להצמיד אליו מדריך פלסטיני בתשלום.

רפי גלס: אז הפלסטינים הגיעו להכרה מהר יותר מאשר ממשלת ישראל.

רפי גלס: אני לא רוצה להלאות אתכם בסיפורים אבל חילקתי לכם דפים.

רפי גלס: יש כאן דוגמאות אחדות שמציינות סוגי התבטאויות, לא של כולם.

רפי גלס: חלק מהרועים הרוחניים הם אוהבי ישראל אבל לצערי המספר הקטן של רועים רוחניים שמתבטאים כך מכאיב הרבה יותר מאשר הרוב שהם אוהבי ישראל.

אבשלום וילן: זה קצת מעבר להגדרת החוק משום שהגדרת החוק מתייחסת רק לאכיפה מול מדריכים חאפרים.

אבשלום וילן: אם היינו משנים את חוק שירותי תיירות אני מניח שהיה צריך לעשות סדר רחב יותר בסוגייה, לדאוג לכך שיתווספו תמיד מדריכים ישראלים ולקבוע מתי בדיוק יוכלו להדריך רועים רוחניים.

אבשלום וילן: אני מבין שבסך הכול עולות כאן שתי בעיות.

אבשלום וילן: אל"ף, בנושא מדריכים מחוץ-לארץ החוק קצת פרוץ.

אבשלום וילן: ובי"ת, הבעיה הכי גדולה על-פי דברי נציג משרד התיירות, שגם אם נבצע את השינוי הסיכוי לאכיפה על-ידי שני פקחים ברחבי מדינת ישראל הוא נמוך ביותר, ואני מניח שכרגע לא יוסיפו משרות.

אבשלום וילן: רק עכשיו יושב שר האוצר בוועדת הכספים ומסביר למה מקצצים עוד 4.5 מיליארד שקלים במשרדי הממשלה השונים.

אליעזר כהן: ההתאחדות יודעת בדיוק מי הם המדריכים המסיתים.

אבשלום וילן: נציג האוצר, האם מקובל עליכם סעיף קטן (ג) בהצעת החוק, לגבי הקנסות הייעודיים – "קנסות שנגבו לפי סעיף זה ישולמו לכיסוי הוצאות שהוצאו לצורך ביצוע הוראות סעיף 19"?

אבשלום וילן: האם שיטת הכספים הצבועים מקובלת עליכם?

אתי בנדלר: אז אפשר יהיה להגדיל את מספר הפקחים.

ערן ניצן: נושא קנסות יעודיים לא מקובל עלינו, גם לא ביחידות אחרות, כדי שלא ינסו להגדיל את ההכנסות שלהן דרך אכיפת-יתר.

ערן ניצן: אפילו משטרת ישראל מעבירה את הקנסות שהיא מקבלת להכנסות המדינה בשל אותו עיקרון.

ערן ניצן: זה עיקרון שאמור להישמר גם כאן ואני מבין שהוא מקובל גם על חבר הכנסת יאסינוב.

אבשלום וילן: איפה הייתם בוועדת שרים לענייני חקיקה?

יגאל יאסינוב: הם העלו את זה כתנאי לקראת העלאת הצעת החוק לקריאה טרומית ואני הסכמתי לזה.

אתי בנדלר: להיפך, השר תמך בזה.

יגאל יאסינוב: אני רציתי שהכסף יישאר במחלקה ומהכסף הזה המחלקה תעבוד.

יגאל יאסינוב: השר אמר: לא, הכסף יגיע למשרד ואנחנו במשרד התיירות נדע כבר מה לעשות איתו.

יגאל יאסינוב: לזה אני הסכמתי.

אבשלום וילן: חבר הכנסת יאסינוב, אתה הסכמת שהכסף יגיע למשרד?

אבשלום וילן: אבל אומר נציג האוצר – ואני יודע שזאת עמדת משרד האוצר גם בתחומים אחרים – שהם מתנגדים עקרונית לכל סוג כזה של צביעת קנס.

אבשלום וילן: במדינת ישראל יש הפרדה ברורה מאוד, ברמה העקרונית, בין כספים שנגבים מקנסות וממסים בכל צורה שהיא לבין השימוש בהם.

אבשלום וילן: כלומר, עקרונית הם עושים הפרדה ברורה, כך בנוי תקציב המדינה.

אבשלום וילן: עכשיו אתה אומר שכאשר ביקשת להעלות את הצעת החוק התנאי של המדינה היה שהכסף יישאר בתוך המשרד?

יגאל יאסינוב: שהכסף לא יהיה ייעודי עד כדי כך שהוא יגיע למחלקה הספציפית, ואני אמרתי שאני מסכים לכך, ואז שר התיירות אמר שהוא יפעל כדי לקבל את הכסף הזה למשרדו אבל לא למחלקה.

לאה ורון: כלומר, המחלוקת בינך לבין השר היא האם הכסף יעבור למשרד והשר יחלק אותו או שהכסף יעבור ספציפית לפקחים.

יגאל יאסינוב: אני אמרתי שאני מוכן להסכים לשתי האפשרויות ובלבד שהסעיף הזה לא יעצור את הליכי החקיקה.

לאה ורון: האם לא היתה מחלוקת על כך שהכספים יהיו ייעודיים וכספי הקנסות יועברו למשרד?

יגאל יאסינוב: היתה מחלוקת אבל אחרי כן השר אמר שהוא לוקח את זה לטיפולו.

יגאל יאסינוב: אני אמרתי שאני מוכן לעמדה של משרד האוצר.

יגאל יאסינוב: השר אמר: בסדר, אבל אני אדאג שזה יישאר במשרד התיירות.

אבשלום וילן: נציג האוצר, אתם התניתם את זה כתנאי בוועדת השרים לחקיקה והוועדה קיבלה את זה?

ערן ניצן: אני חייב לומר שלא הייתי בישיבת ועדת השרים לחקיקה אבל העמדה כמו שהוצגה על-ידי משרד האוצר היא שהוא לא מתנגד להצעת החוק ובלבד שכמובן ישמר כאן העיקרון שגביית הקנסות תיכנס אל הכנסות המדינה ולא למשרד ספציפי.

אבשלום וילן: השר אמר באותה ישיבה במליאת הכנסת: "יש לי רק דרישה אחת מחבר הכנסת יאסינוב, שהדברים ייעשו בדיונים שיהיו בוועדה בתיאום עם הממשלה.

אבשלום וילן: למשל, הדרישה שהכסף שייגבה מהקנסות יגיע לאותה מטרה שלשמה נגבה ולא לאוצר.

אבשלום וילן: זה דרישה שתמכתי בה".

אבשלום וילן: אבל הוא לא אומר כאן בצורה ברורה מה עמדת הממשלה.

אבשלום וילן: עכשיו אתה אומר שאתם התניתם שהכסף לא יהיה צבוע, זה תנאי שאתם תמיד קובעים.

יגאל יאסינוב: אני אומר שאני מסכים לתנאי הזה.

אבשלום וילן: אם אתה מסכים לתנאי הזה אז סעיף קטן (ג) חייב לרדת כי הוא קובע במפורש "קנסות שנגבו לפי סעיף זה ישולמו לכיסוי הוצאות שהוצאו לצורך ביצוע סעיף הוראות 19", כלומר אתה אומר שהכסף מהקנסות יילך לאכיפה.

אבשלום וילן: בגלל שזה היה התנאי של ועדת השרים לחקיקה אז על סעיף קטן (ג) אתה בעצם מוותר.

אבשלום וילן: חבר הכנסת יאסינוב, אגיד לך מה אני מציע ותגיד לי את עמדתך.

אבשלום וילן: יש פה נושא מעניין.

אבשלום וילן: מצד אחד, אומר משרד המשפטים שהנושא הולך לפתרון באמצעות תקנות, חקיקת-משנה, ושם הוא יגדיל את הקנסות ואז הוא יוכל להיות הרבה יותר אפקטיבי.

אבשלום וילן: מצד שני, אתה התחלת בהליך חקיקה והצעת החוק שלך עברה קריאה טרומית.

אבשלום וילן: אני מציע, מכיוון שבמקרה שלך זה אולי פשוט יחסית, שאתה תתייעץ עם שר המשפטים ותשאל אותו מה לדעתו הפתרון הראוי.

אבשלום וילן: יש פה פרדוקס.

אבשלום וילן: אנחנו יכולים להעביר את הצעת החוק אבל נקבל קנס של 660 שקלים, בעוד שהם בתקנות יגיעו לקנס של 3,000 שקלים והם יהיו יותר אפקטיביים.

יפעת רווה: עוד לא קבענו את הגובה המדויק של הקנס אבל אין את המגבלה של 660 שקלים.

אבשלום וילן: לכן אתה צריך להחליט מה אתה מעדיף.

אבשלום וילן: אולי תרצה להתייעץ במשך שבוע ואז לחזור לוועדה כדי שתוכל לראות מה יעיל יותר בעיניך.

אבשלום וילן: זאת ההצעה שלי כי אנחנו נכנסנו כאן לפרדוקס משפטי.

אליעזר כהן: אני מסכים להצעה שלך, מה גם שיש עוד נושא שצריך לבדוק אותו.

אליעזר כהן: אני יודע שכבר היום הרשות הפלסטינית גובה כסף בכמה מקומות בירושלים, לא בגזרות הפלסטיניות אלא באתרי תיירות בירושלים.

אליעזר כהן: אני לא יודע מי הרשה להם.

אבשלום וילן: חבר הכנסת כהן, הרי יש להם פגם גנטי.

אבשלום וילן: איך הם מגיעים לזה? ...

אליעזר כהן: אני לא נכנס לסעיף הזה אבל אני אומר לך שזה קורה.

אבשלום וילן: בזה תצטרכו לטפל במסגרת התקנות.

מירי חושן: לא מצוי בפניי הפרוטוקול של הדיון במליאה בקריאה הטרומית.

מירי חושן: יש לי רק את החלטת ועדת השרים לענייני חקיקה, שגם הייתי בה ושמעתי את רוח הדברים.

מירי חושן: אתמול דיברתי עם יועצת השר לענייני חקיקה.

מירי חושן: שר התיירות בהחלט נתן לנו אור ירוק להתקדם.

אתי בנדלר: שר התיירות בעד חקיקה?

מירי חושן: לא.

מירי חושן: שר התיירות בעד שהדבר הזה ייטמע בחקיקה שלנו.

מירי חושן: בחקיקה או בחקיקת-משנה, הוא לא נכנס לפרטים.

מירי חושן: לא לתקן את הדברים ברוח מה שמופיע בהצעת החוק.

אתי בנדלר: אז במילים אחרות הוא מתנגד להצעת החוק.

מירי חושן: אין כאן התנגדות לרעיון אלא לדרך.

אבשלום וילן: אתם מציעים דרך שונה.

אבשלום וילן: כלומר שר התיירות תומך ברעיון העקרוני שהביא חבר הכנסת יאסינוב אבל הוא מציע שהדרך המשפטית לטפל בזה תהיה בתקנות.

אבשלום וילן: זה בדיוק מה שאמרתי לך, חבר הכנסת יאסינוב.

מירי חושן: בדרך כלל אנחנו שואפים לא לסבך חקיקה, משתדלים עד כמה שניתן.

מירי חושן: אנחנו זה המדינה, לאו דווקא משרד התיירות.

מירי חושן: אני מתארת לעצמי שהוסבר כאן הנושא של תקנות גילוי נאות.

מירי חושן: כל ההליך הזה התחיל בגלל התיקון של תקנות גילוי נאות שהעברנו אותו עם הצעה של עיצום כספי וזה לא אפקטיבי, זה לא ריאלי בכלל ואנחנו לא מנסים להפעיל את זה.

מירי חושן: יהיה טפשי שמצד אחד אנחנו נתקן את נושא גילוי נאות ונלך לכיוון של עבירה מנהלית, ומצד שני אנחנו נלך למשהו ארכאי שהיום יש לנו אותו.

מירי חושן: חבל, אנחנו רוצים שהכול יהיה מרוכז אצלנו באותו נוסח, באותו סגנון, באותו אפיק של עבודה.

אבשלום וילן: חבר הכנסת יאסינוב, אני מציע, כדי לא להסתבך משפטית, נוצר פה פרדוקס כי הדרך שהם מציעים תחמיר את העונשים הרבה יותר מאשר הצעת החוק.

אבשלום וילן: אני מציע שתיקח שבוע או שבועיים, כמה שתרצה ותדבר עם שר המשפטים ועם שר התיירות.

אבשלום וילן: אם הפתרון שמציעים מקובל עליהם, אין בעיה, זה ירוץ שם מהר.

אבשלום וילן: זה בסך הכול לוותר על חקיקה אבל המטרה כאן היא טובה.

אבשלום וילן: לכן אני מציע שתתייעץ ולאחר מכן תודיע למנהלת הוועדה, גברת לאה ורון, ואז זה יעלה להצבעה בוועדה.

אבשלום וילן: אם בינתיים תגיע איתם להסכם, תודיע גם כן ואז הם ירוצו הלאה בממשלה.

יגאל יאסינוב: בסדר גמור.

אבשלום וילן: תודה רבה.